Mette Frederiksen (S), 2021-11-09:
Jamen det er jo rigtigt, at det ofte fremhæves globalt, hvordan vi får tingene til at fungere i rigsfællesskabet.
Og det er jo i det hele taget kendetegnende for ikke alene rigsfællesskabet, men også for Danmark, at vi på den internationale scene ganske ofte bliver fremhævet som et foregangsland.
Det gør vi også på klimaområdet, og det kan vi jo være stolte af, og det mener jeg også vi skal være stolte af i rigsfællesskabet.
Men det betyder ikke, at der ikke er udfordringer og problemer.
Og jeg hører jo også dårlige vittigheder om grønlændere i Danmark.
Jeg oplever i øvrigt også grønlændere, der fortæller om racisme i Danmark fra – nu skal man efterhånden passe på med, hvad man siger – oprindelige danskere, men også fra andre, der er kommet hertil.
Jeg har ikke forstået, og jeg er heller ikke sikker på, at jeg vil forstå, at der sådan skal være etniske hierarkier, hvor man så sparker nedad på nogle andre, men det oplever man altså, og det skal vi jo i fællesskab sige fra over for.
Og så tror jeg sådan set, det er rigtigt, at vi skal sørge for, at det bliver en almindelig del af det at gå i skole i Danmark, at man også lærer om rigsfællesskabet.
Det er i hvert fald et naturligt sted at starte, synes jeg.
Altså, jeg tør ikke på stående fod sige, om vi har behov for lovgivning på det her område, men jeg tror, det er helt rigtigt at diskutere, hvordan vi møder hinanden.
Det kan være i det grønlandske møde med Danmark – der er jo ganske mange med grønlandske rødder, der bor i Danmark enten en del af livet, fordi man ofte går i skole, læser og uddanner sig her, eller måske slår sig ned efterfølgende, fordi man har familie her, eller af andre årsager.
Vi ved jo, at kultur og traditioner er noget af det sværeste at forandre, både positivt og negativt.
Det er positivt, fordi vi er funderet i vores egne rødder, og det mener jeg personligt er rigtig positivt, og det kan være negativt, når vi ikke formår at møde hinanden pragmatisk, nuanceret og ordentligt, hvilket jeg egentlig hører spørgeren efterspørge.
Så jeg synes, det er en relevant diskussion.
Helt grundlæggende er det jo afgørende, at vi møder hinanden med respekt, ligegyldigt om det er i Grønland, på Færøerne eller i Danmark, og ligegyldigt hvilken funktion vi måtte have i forhold til hinanden.
Det er det, der er det grundlæggende.
Og hvis det ikke fungerer alle steder, er det jo klogt at have diskussionen om det.
Det er jo rigtigt, at alting starter og slutter med viden og med relationer.
Vi har et unikt rigsfællesskab; mange mennesker misunder os det og ser også på det med en vis forundring, for der er ikke rigtig andre, der har samme konstruktion, som vi har.
Jeg vil gerne kvittere for ordene, der siges, også i forhold til Kontaktudvalget.
Vi er jo i gang med at udvikle rigsfællesskabet i fællesskab, og når sikkerhedspolitikken rykker op på dagsordenen i Arktis, skal rigsfællesskabet kunne håndtere det, og det oplever vi at vi har et rigtig, rigtig godt og tillidsfuldt samarbejde omkring.
Men det starter med viden, og det starter med kendskab til hinanden.
Jeg skulle selv være endog meget voksen, før jeg fik lejlighed til at besøge både Grønland og Færøerne, og sådan tror jeg egentlig at der er mange der har det.
Så det vil være godt at udbrede kendskabet til alle dele af rigsfællesskabet.
Jeg ved, at der er et arbejde i gang i Undervisningsministeriet i forhold til selve undervisningen og undervisningsmateriale, og jeg tror, at det udvalg snart er færdig med sit arbejde, og så har vi jo forhåbentlig nogle konkrete idéer at diskutere videre på.
Så er det jo altid sådan, at der måske er en tendens til, at der i vores offentlighed er mere fokus på de negative ting og de problemer, der er, og ikke på alt det, der fungerer godt.
Og der har vi måske en fælles opgave i også at få fremhævet, hvor meget Danmark vinder ved, at der bor mange mennesker i Danmark både med færøsk og grønlandsk afstamning og med færøske og grønlandske rødder, som bidrager meget, meget positivt til vores samfund.